Na velikom sučeljavanju gradonačelničkih kandidata za grad Split nije došao još uvijek aktualni gradonačelnik Željko Kerum. Evo čime su ga protukandidati 'počastili'.

Mislav Bago vodio je sučeljavanje kandidata za gradonačelničku fotelju grada Splita.

Nedolazak Keruma

Anđelka Visković, nezavisna kandidatkinja za gradonačelnicu Splita: Dokazuje da nema pripremljen program i ne zna probleme grada. Nema ništa za ponuditi građanima.

Vjekoslav Ivanišević, kandidat HDZ-a za gradonačelnika Splita: Koga nema bez njega se može. A mislim da je došlo vrijeme i da se bez njega mora.

Ivo Baldasar, SDP-ov kandidat za gradonačelnika Splita: Kerum se tako ponašao i 2009. godine na lokalnim izborima. On sa svojom populističkom politikom podcjenjuje protukandidate.

>> Burić napao Obersnela, on mu uzvratio: 'Baš me briga za vašu Vladu!

Komentar slike Keruma s pršutom

Visković: Ne dolazi na posao, samo se angažirao za vrijeme kampanje. Samo sramoti građane Splita. Što se tiče slike građani to ismijavaju jer je za njih to jedan cirkus.

Ivanišević: Ta energija nije pozitivna energija, ta energija koju troši naš aktualni gradonačelnik. To je energija koja Splitu ne treba. Ona je toliko daleko od očekivane uljudbe starog ozbiljnog grada da se možemo samo stidjeti i željeti da se nikad ne ponovi.

Baldasar: Kao građanina Splita mene je sram toga što on radi. Četiri godine smo ga trpjeli. Samo 10 posto energije koju je uložio u ovih posljednjih dana, da je uložio dok je bio gradonačelnik u funkcioniranju grada, mislim da bi Split danas bio u sasvim drugačijoj situaciji. Kerum je pravi performer, pravi cirkusant. Samo što imamo jedan mali problem, to što je on gradonačelnik.

Najbolje što se Splitu dogodilo

Visković: Teško je komentirati išta dobro u gradu u kojem nije bilo gradonačelnika. Sramotno je da je grad Split ostao zapamćen po gradonačelniku koji ne radi.

Ivanišević: Ovi izbori. Samo očekivanje da će biti novi izbori i da će donijeti promjenu.

Baldasar: Vrlo teško. S ovom administracijom teško se može izvući nešto što je dobro za grad Split, s praznom blagajnom. Vrlo mi je teško bilo što izdvojiti kao dobro.

Križ na Marijanu

Visković: Apsolutno ga se ne može dirati jer je to i odluka same skupštine. Apsolutno ćemo propitati način na koji je financirana izgradnja križa i javno objaviti, treba se znati tko je donator.

Baldasar: Križ ostaje. Ako ga on uspije sagraditi kako je predviđeno naravno da ga nećemo dirati. Ipak je on jedan simbol. Naravno da ću preispitati način financiranja križa. Navikli smo da Kerum priča jedno radi drugo, Mislim da se ne radi o privatnom donatoru već je to platio iz gradskog proračuna. Kerum je tehnički gradonačelnik i ne treba mu odobrenje gradskog vijeća.

Ivanišević: Nedvojbeno ostaje, to je prijedlog još od 1993. godine. Nakon izbora otvaramo javnosti čitavu gradsku upravu. Ne mislimo da može postojati nešto što može biti skriveno ili doneseno tajno. Prvi korak je revizija svega što se dogodilo. Ako bude potrebito šaljemo sve Mladenu Bajiću. Ukoliko se spomenik napravi smatrat ćemo da je to odrađeni posao i prihvaćamo obavljeni posao. Nedvojbeno je da se koriste dvije vrlo važne vrijednosti, križ i spomenik Tuđmanu. Obje su zlouporabljene u predizbornoj kampanji, To je vrlo ružno.

Spomenik prvom predsjedniku Tuđmanu i načinu na koji je iskorišten u ovoj kampanji?

Visković: To je pokušaj Željka Keruma da skupi glasove. Imao je mogućnost da u četiri godine to napravi. On je odlučio sada to napraviti. To je čisto politikanstvo i ništa više od toga.

Baldasar: Po meni je loše za općenito imidž zemlje. Simplificiramo smo sve skupa. Gospodin Tuđman je ipak bio naš prvi predsjednik i trebamo poštovati instituciju predsjednika. Na ovaj način mislim da se to u negativnom smislu napravilo. Trivijaliziralo se sve skupa. Iskorišteno je sve skupa na jedan osebujan način. Ti ljudi koji su odlučivali zajedno s Kerumom danas su članovi HDZ-a.

Ivanišević: Mislim da su ovo insinuacije koje nas vode u jednu drugu priču. Zna se da je kroz protekle četiri godine suradnja s Kerumom bila višestrana. To znači da je gradonačelnik znao ukloniti vijećnike, izbalansirati te stvari vrlo spretno. Kroz četiri godine dva puta HDZ nije glasovao za proračun. Postojala je i koalicija na razini županije. To su, kazao bih, nespretnosti. Važno je čuvati dostojanstvo stranke prije svega i mislim da smo na dobrom putu.

Nakon četiri godine možete li reci da imate čist obraz?

Visković: Imam čist obraz i radila sam savjesno. Radila jesam s gradonačelnikom, to je moj križ ali činjenica je da kao dogradonačelnica sam jedino mogla dati ostavku i otići. Grad bi tako ostao bez dogradonačelnice i trebao bi funkcionirati po samo jednoj osnovi što nikako ne bi bilo dobro za Split.

Baldasar: Ja i sve moje kolege smo čistog obraza. Ivanišević i njegove kolege su uredno podržavali Keruma, i izglasavali proračun protekle četiri godine. Čitav niz ljudi koji su podupirali Keruma danas su članovi HDZ-a. Stoga oni također snose odgovornost. I ne mogu tvrditi da nisu bili upućeni.

Ivanišević: Ja sam bočno promatrao zbivanja jer često puta je bilo mučno gledati naše sjednice gradskog vijeća. Konflikt oko pristupne ceste, kroz taj konflikt se zaoštrila situacija da su naši vijećnici bili apsolutno na drugoj strani uvjeren sam pune dvije godine.

Baldasar: Bila je samo jedna vijećnica HDZ-a kao izuzetak. Ostali su svi glasali za sve što je Kerum htio u gradskom vijeću.

Kako je Split zadnje 4 godine funkcionirao?

Visković: Grad teško može funkcionirati bez gradonačelnika i ne ponovilo se nikome. Gradonačelnik nije dolazio na posao, mi smo kao zamjenici donosili sve odluke. Jednu bitnu odluku sam morala ponijeti u kafić gradonačelniku i to uz pritisak da ga se može smijeniti ako ne potpiše odluku vezanu za fiskalizaciju.

Baldasar: Slažem se s gospođom Visković. Da je to tada izašlo u javnost kako se u kafić nose ugovori na potpisivanje jer se gradonačelnik ne javlja mjesecima na telefon, možda bi sada bilo drugačije. Grad je zaustavljen, procesi su zaustavljeni, blagajna je prazna... Sustav jednostavno ne funkcionira kako bi trebalo.

Ivanišević: Grad bez gradonačelnika može funkcionirati ali da bi grad išao naprijed mora imati gradonačelnika. Split funkcionira bez gradonačelnika jer ga nije ni bilo.

Je li grad pred bankrotom?

Visković: Da, pred bankrotom, ali ne može formalno bankrotirati. Potrebno je pronaći nove izvore prihoda.

Baldasar: Grad je pred bankrotom. Jedan dio komunalnih poduzeća uzima dio plaće iz proračuna.

Ivanišević: Jest i znamo da to moramo promijeniti.

Kako to promijeniti, možda povećanjem prireza?

Visković: Ne, ni slučajno. Treba sanirati situaciju kroz prve dvije godine i zatim se fokusirati na investicije.

Baldasar: Grad je u lošem stanju. Mora se rezati. Novca jedino još imati u komunali, a to se treba prebaciti u socijalu. Vodovod je u problemu. Više nećemo moći asfaltirati ceste, popravljati semafore.

Ivanišević: Nećemo rezati, ulazimo u programiranje novih aktivnosti. Ući ćemo u suradnju s novim poduzetnicima.

Arena Spladium

Visković: Investitor može biti i Vlada RH jer je Split u taj projekt ušao zajedno sa Vladom Ive Sanadera. Suradnju je potrebno nastaviti bez obzira što je sada na vlasti nova Vlada. Grad Split ima potpisan ugovor s Vladom u kojem se vidi da su oni partneri. U Arenu Spaladium možemo premiejs5ttii i neke gradske tvrtke.

Baldasar: Ugovorni nosilac je grad Split. Stoga je odgovornost isključivo na Splitu, Vlada je samo ispomoć. Treba zamijeniti ugovorne izvođače. Također treba uvesti nove investitore uz pomoć Vlade kako bi se završio Spaladuim centar. Do kraja godine se to može riješiti, barem dati bankama signal.

Ivanišević: Država i Split moraju riješiti tu situaciju. Ako osvojim vlast predložiti ću da se reprogramira sadržaj uz Arenu, da se odmah aktivira i da počne funkcionirati jer je najskuplja u ovoj situaciji. Pod reprogramiranjem se misli na drugu fazu koju bi trebalo graditi uz Arenu. Treba naći odgovarajućeg investitora i odgovarajući sadržaj. Moramo riješiti nesretno partnerstvo koje nas je uvelo u te probleme. To se treba riješiti na razini Vlade. Moj model je investicija u drugu fazu i investitor koji će pomoći pri rješenju problema Arene.

Kredit Hajduku

Visković: Ja sam uistinu bila uključena u taj problem, imala sam punomoć za rješavanje. Prva tranša je u listopadu ove godine i iznosi 30 milijuna kuna. Novac će biti vraćen prodajom igrača i rekonstruiranjem kredita. Ukoliko ne uspiju naći taj novac predmet će se vratiti u gradsko vijeće i pokušat će se dogovoriti produljenje vraćanja s bankom. Ako Hajduk ne uspije u tome roku probat ćemo ga produljiti na dvije godine. Ne treba prodati dionice Hajduka. Moramo dati priliku upravi i nadzornom odboru. Moje mišljenje je da Hajduku pripada navijačima.

Baldasar: Ja mislim da će na naplatu doći više od 30 milijuna zbog kamata. NIsam siguran hoće li moći prodati sve igrače. Veći je problem što će biti kasnije, s obzirom da kad se prodaju svi igrači pitanje je kako će Hajduk uopće moći igrati i opstati. Pozitivna strana je što imamo nadzorni odbor koji je dobar, ali uprava nije dobra. Koliko čujem ni igrači ni navijači nisu zadovoljni. Podržavam biranje nadzornog odbora, jer se ne miješa politika. Međutim Hajduk ima gubitke, i trebat ćemo prodati dionice i ponuditi ih investitorima.

Ivanišević: Ja to mogu riješiti samo da brzo reagiram, okupim sve zainteresirane na jednom blic dogovoru i da damo jasne odgovore kompletnom gradu. Nisam siguran u to da će Hajduk do kraja godine uspjeti konsolidirati financije. Mislim da dio dionica moramo ponuditi tržištu i moramo naći nekoga koje je spreman kupiti ostatak dionica. Splitu bi ostala 25 plus 1 dionica. Tražiti ćemo partnera. (Abramoviča?) Da, Abramoviča.

Marjan: Tko je potpisao peticiju?

Visković: Prva sam potpisala kodeks i ne dopuštam na Marjanu gradnju kafića. Mislim da nijedan od 25 točaka nije sporna. Vrlo jasno sam opisala sve točke kodeksa i stavila rokove i nitko me na to nije pritiskao. Svih 25 točaka može se realizirati u roku od 50 godina.

Baldasar: Ja sam potpisao peticiju, i bio na prvoj Vodi i podržao Kodeks za Marjan. Protiv sam građenja na Marjanu.

Ivanišević: Ja nisam potpisao kodekeks. Ja sam bio nazočan na danu Marjana i potvrdio sam brigu za Marjanom. Nisam potpisao kodeks jer smatram da neke točke nije moguće ispuniti. Ucijenjeni potpisujemo nešto u što nismo sigurno da možemo ostvariti. Nevladine udruge napravile su pritisak za potpisivanje peticije.

Baldasar: Mi koji smo potpisali, znamo što smo potpisali. Ivaniševiću se očito nešto ne sviđa u Kodeksu, ali mi postavili smo rokove koje smo htjeli, neke smo produžili.

Prvi potezi na vlasti

Visković: Revizija, jer od nje treba startati. Informatizacija gradske uprava i kao treći korak osnivanje odjela za mlade i odjela za EU fondove.

Baldasar: Revizija poslovanja, revizija transakcija, krenuti u rekonstrukciju proračuna. 'Clean start' će trajat tri mjeseca!

Ivanišević: Snimak postojećeg stanja, revizija, upravljanje kvalitetom i širom otvorena vara. Ja ću uvijek biti tu za građane. Svaki tjedan četvrtkom u 16 sati primat ču građane u svom uredu.

Gay prade

Visković: Neću stati na čelo kolone, ali sve dozvole potrebne za organizaciju ja ću izdati. Mislim da će Split pokazati svake godine da je sve tolerantniji. Nikakav mi nije problem da mi je suradnik homoseksualac. Bitno je da su dobri i kvalitetni radnici i suradnici.

Baldasar: Bio sam prošle godine i bit ću ove kao gradonačelnik. Podržavam LGBT zajednicu, jer su ugroženi i treba im dati podršku. Radio sam s homoseksualcima i radit ću ubuduće.

Ivanišević: Sloboda je temeljno načelo časnog i dostojanstvenog postojanja. Prema tome svatko ima slobodu iskazivanja svojih namjera. Podržavam svaku aktivnost takvoga tipa. Podržavam slobodu. Samo ne podržavam određene poruke koje parada šalje. Svaki konflikt koji se nadvlada dobrom voljom vodi nas u bolje sutra. Siguran sam da će biti sve bolje i bolje. Ja sam s takvim ljudima radio i to su divni ljudi.

Najveći Splićanin 20. stoljeća

Visković: Jakša Miličić koji je svojim naporima preporodio grad. I danas sa preko 80 godina ima viziju i još uvijek je spreman pomoći.



Baldasar: Miljenko Smoje, Katunarić. Marulić.

Ivanišević: Ivan Meštrović. Ja ga doživljavam kao Splićanina.

Što se tiče karakternih osobina Ivanišević je rekao da mu je najgora osobina tvrdoglavost, a najbolja kreativnost.

Baldasar kaže da mu je najgora osobina prevelika povjerljivost prema ljudima, a najbolja iskrenost.

Visković smatra da je previše samokritičnost: 'Uvijek si postavljam pitanje jesam li mogla nešto bolje napraviti'. 'Volim ljude, volim život. Volim se družiti s ljudima', izdvaja Visković svoju najbolju osobinu.

Najgore što se može dogoditi dan nakon izbora?

Visković: Moramo prihvatiti odluku građana Splita ali najveće razočaranje za mene bio bi ulazak Keruma u drugi krug.

Baldasar: Slažem se s Visković. Da Kerum uđe u drugi krug osjećao bih se čudno. Ne smatram da će to biti moj poraz.

Ivanišević: Koji Kerum? Ne može ništa biti ništa loše za Split jer ja u ponedjeljak počinjem raditi.

Kakav ste imali nadimak dok ste bili mali?

Visković: Nisam imala nadimak.

Baldasar: Balda.

Ivanišević: Mladen.

Što se vi htjeli biti kao djeca?

Visković: Upravo ono što sam i postala, profesorica.

Baldasar: Pilot, tipično dječački.. došao sam do padobranca.

Ivanišević: Želio sam voditi. Vođa. Vođa ulice, vođa grupe. Htio sam biti arhitekt. Otac mi je bio kipar.

Društvene mreže

Visković: Imam Facebook. Pohvaljena sam da je jako dobar jer odgovaram na sva pitanja. Iza sebe imam svoj tim kojim mi pomaže.

Baldasar: Facebook uz pomoć kćerke i kolega.

Ivanišević: Ja sam klasičan. Doći će dan kada ce se pisati handmade. Imam ja Facebook ali mu ne pridajem veliki značaj. Ali direktni kontakt, pogled oka je nezamjenjiv.

Najnovije vijesti i istraživanja čitajte na Lokalni izbori 2013